Socialdemokratiets og Dansk Folkepartis beslutning om at få en kommission til at undersøge og fastlægge et ansvar for nedsmeltningen af Skat kan ende med at placere en stor del af ansvaret hos de socialdemokratisk ledede regeringer fra 2011 til 2015.

Det viser en gennemgang, som Politiken har foretaget af de skandalesager i Skat, som har udløst kravet om en kommission. Sagerne drejer sig om Skats manglende inddrivelse af gæld, fejlagtige ejendomsskatter og udbetaling af milliarder til svindlere.

Socialdemokratiets formand, Mette Frederiksen, har ikke lagt skjul på, at søgelyset bør rettes mod Venstres næstformand, finansminister Kristian Jensen, der var skatteminister fra 2004 til 2010. Da kravet om en kommission blev lanceret, sagde hun, at »det er ret åbenbart, at der er truffet nogle beslutninger op igennem 00’erne omkring inddrivelse, som har været problematiske. Og det hører jeg også Kristian Jensen selv sige«.